b'\n_START_ARTICLE_\nPablo Escobar\n_START_SECTION_\n\xc5\xbdivljenje\n_START_PARAGRAPH_\nLeta 1966 je Escobar zapustil gimnazijo in se je zaradi pomanjkanja denarja pri\xc4\x8del ukvarjati s krajami avtomobilov in z izsiljevanjem. Kmalu je pri\xc4\x8del tudi z ugrabitvami premo\xc5\xbenih ljudi, za katere je zahteval visoke odkupnine. Ko je odstavil tedanjega vodjo mamilarske tolpe Fabia Restrepo, je Escobar postal njegov naslednik. Pri\xc4\x8del je tihotapiti kokain v pla\xc5\xa1\xc4\x8dih koles \xc5\xa1portnih letal v ZDA (sprva na Florido, kasneje tudi na zahodno ameri\xc5\xa1ko obalo). Leta 1976 se je poro\xc4\x8dil in rodila sta se mu dva otroka. Izjemno hitro obogati in pri\xc4\x8dne kupovati pala\xc4\x8de po vsej Ameriki. Ob koncu 70. let 20. stoletja je bil Escobar odgovoren za transport ve\xc4\x8d kot polovice kokaina v ZDA. _NEWLINE_V Kolumbiji je pri\xc4\x8del z investicijami v \xc5\xa1ole, \xc5\xa1portne objekte, zato je hitro postal ljubljenec revnih in preprostih prebivalcev, ki so njegova nasilna dejanja in likvidacije pri\xc4\x8deli tolerirati (postal je neke vrste ju\xc5\xbenoameri\xc5\xa1ki Robin Hood). Leta 1982 je bil tako izvoljen kot namestnik v kolumbijski kongres. Pridobil si je diplomatski potni list in z njim imuniteto, zato je lahko mirno odpotoval v ZDA, kjer je nekaj \xc4\x8dasa bival v ve\xc4\x8d svojih objektih. _NEWLINE_Leta 1984 je moral, po objavah odkritij nelegalnega po\xc4\x8detja v medijih, zapustiti kongres. _NEWLINE_Leta 1989 je za\xc4\x8dela kolumbijska oblast pod pritiski Ameri\xc4\x8danov lov nanj. V Kolumbiji je leto dni vladalo pravo vojno stanje (v bombnih napadih, likvidacijah, teroristi\xc4\x8dnih akcijah je umrlo preko 3000 civilistov ter preko 650 vojakov in policistov). Escobar je pri\xc4\x8del s skrivnimi pogajanji za prekinitev sovra\xc5\xbenosti in je ponudil vladi svojo predajo. Zahteval je, da bo zaprt v zaporu, ki si ga bo zgradil sam. Tedanji predsednik dr\xc5\xbeave Gaviria je privolil v Escobarjeve pogoje. Zgradil si je zapor na gri\xc4\x8du Catedral nad Medellinom in se je dal vanj zapreti. V resnici je bila stavba razko\xc5\xa1na vila, od koder je Escobar \xc5\xa1e vedno nemoteno vodil trgovino z mamili. Situacija je postala absurdna za Ameri\xc4\x8dane in predsednika Gavirio, zato so oblasti zahtevale Escobarjevo premestitev v Bogoto. Ta je 22. julija pobegnil, zato je vlada razpisala nagrado v vi\xc5\xa1ini 6,5 milijona dolarjev za informacije o pobeglem mafijcu. Escobar se je za\xc4\x8del skrivati po razli\xc4\x8dnih krajih, njegov kartel pa je po\xc4\x8dasi pri\xc4\x8del razpadati.\n_START_SECTION_\nSmrt\n_START_PARAGRAPH_\n2. decembra 1993 ga je vojska izsledila, potem ko se je predolgo pogovarjal po telefonu s svojim sinom. Pri pobegu je bil smrtno ranjen in je umrl na strehi. Njegovo premo\xc5\xbeenje je v ve\xc4\x8dni prevzela dr\xc5\xbeava, ki je Escobarjevi dru\xc5\xbeini zaradi ogro\xc5\xbeenosti dodelila varovanje. Kljub temu se je dru\xc5\xbeina odlo\xc4\x8dila zapustiti Kolumbijo, ustalili so se v Argentini, kjer \xc5\xbeivijo \xc5\xa1e danes.'